SPALI ตั้งเป้า Q2/60 ยอดพรีเซลล์ราว 7 พันลบ.หนุนยอดขายทั้งปีเข้าเป้า
SPALI ตั้งเป้า Q2/60 ยอดพรีเซลล์ราว 7 พันลบ.คาดหนุนยอดขายทั้งปีเข้าเป้า 2.7 หมื่นลบ.
4 พ.ค. 2560

นายไตรเตชะ ตั้งมติธรรม กรรมการผู้จัดการ บริษัท ศุภาลัย จำกัด (มหาชน) หรือ SPALI เปิดเผยว่า บริษัทตั้งเป้าหมายยอดขายในช่วงไตรมาส 2/60 ไว้ที่ประมาณ 7,000 ล้านบาท ตามแผนการเปิด 6 โครงการใหม่ มูลค่ารวมกว่า 4,000 ล้านบาท ซึ่งเป็นโครงการแนวราบทั้งหมด แบ่งเป็น โครงการในต่างจังหวัด 3 โครงการ และโครงการในกรุงเทพฯ 3 โครงการ
ขณะที่มองทิศทางตลาดอสังหาริมทรัพย์ในช่วงไตรมาส 2/60 จะมีอัตราการเติบโตดีขึ้น จากนโยบายกระตุ้นเศรษฐกิจของภาครัฐ โดยเฉพาะการลงทุนโครงสร้างพื้นฐานที่เริ่มเห็นความชัดเจนมากขึ้น ส่งผลต่อกำลังซื้อของผู้บริโภคปรับตัวดีขึ้นตามไปด้วย
“เรามองว่ายอดขายในไตรมาส 2/60 น่าจะเติบโตเป็นไปตามเป้าหมายที่วางไว้ จากการฟื้นตัวของเศรษฐกิจ ทำให้กำลังซื้อของประชาชนอยู่ในเกณฑ์ที่ดีขึ้น รวมถึงธนาคารพาณิชย์ ก็มีการผ่อนคลายการอนุมัติสินเชื่อมากขึ้น จากปีก่อนที่ค่อนข้างจะตึงตัว กดดันต่อภาคอสังหาริมทรัพย์ไม่ฟื้นตัว”นายไตรเตชะ กล่าว
นายไตรเตชะ กล่าวว่า บริษัทยังคงเป้ายอดขายทั้งปีนี้ไว้ที่ 27,000 ล้านบาท ตามการเปิดตัวโครงการใหม่อย่างต่อเนื่อง ซึ่งปีนี้มีแผนเปิดตัวทั้งสิ้น 29 โครงการใหม่ มูลค่ารวม 37,200 ล้านบาท โดยในช่วงไตรมาส 1/60 บริษัททำยอดขายได้แล้ว 7,561 ล้านบาท และเปิดตัวโครงการใหม่ไปแล้วจำนวน 2 โครงการ เป็นคอนโดมิเนียม จำนวน 1 โครงการ และโครงการแนวราบ จำนวน 1 โครงการ
ส่วนรายได้ปีนี้ยังคงไว้ที่ 24,500 ล้านบาท ซึ่ง ณ สิ้นไตรมาส 1/60 บริษัทฯ มียอดขายรอโอน (Backlog) อยู่ที่ 39,700 ล้านบาท จะทยอยรับรู้รายได้ไปจนถึงปี 63 โดยปีนี้จะรับรู้รายได้ประมาณ 13,683 ล้านบาท, ปี 61 จะรับรู้รายได้ราว 10,703 ล้านบาท, ปี 62 จะรับรู้รายได้ราว 10,080 ล้านบาท และปี 63 จะรับรู้รายได้ราว 5,238 ล้านบาท ขณะที่จะมียอดขายรอโอนใหม่เข้ามาทดแทนของเดิมที่ทยอยรับรู้อย่างต่อเนื่อง จากการเปิดขายโครงการใหม่ ๆ
ทั้งนี้ บริษัทยังมีสินค้าพร้อมขาย (สต็อก) ในมือรวมประมาณ 9,500 ล้านบาท แบ่งเป็น โครงการแนวราบราว 5,000 ล้านบาท และคอนโดมิเนียมราว 4,500 ล้านบาท ซึ่งจะสร้างรายได้ทันทีหลังการขาย
นายไตรเตชะ กล่าวว่า บริษัทตั้งงบซื้อที่ดินปีนี้ไว้ราว 8,000 ล้านบาท โดยยังคงสนใจในทำเลติดแนวรถไฟฟ้าเป็นหลัก เช่น สายสีน้ำเงิน ,สายสีทอง และ สายสีเขียว เป็นต้น
ส่วนความคืบหน้าของโครงการศุภาลัย โอเรียนทัล สุขุมวิท 39 ขณะนี้โครงการพร้อมเปิดให้เยี่ยมชมห้องชุดหรู สไตล์ Luxurious Modern Oriental นำเสนอห้องชุดถึง 3 แบบ 3 สไตล์ เริ่มต้นที่แบบ 1 ห้องนอน ขนาด 49.5 และ 57 ตร.ม. อีกทั้งแบบ 2 ห้องนอน ขนาด 84.5 ตร.ม. โดยเตรียมจัดงาน “The Showcase” ระหว่างวันที่ 3-4 มิ.ย. นี้
โครงการมีความโดดเด่นด้วยอาคารชุดพักอาศัย 4 อาคาร  สูง 25 ชั้น 2 อาคาร  สูง 35 ชั้น 2 อาคาร และอาคารจอดรถ สูง 9 ชั้น โดยมีห้องพัก 1,046 ยูนิต ร้านค้า 8 ยูนิต ตั้งแต่แบบ 1 – 3 ห้องนอน และ Penthouse 4 ห้องนอน ขนาด 39 – 355 ตร.ม. ตั้งอยู่บนพื้นที่กว่า 10 ไร่ ทำเลใจกลางสุขุมวิท สามารถเข้าออกได้ทั้งถนนสุขุมวิท และถนนเพชรบุรีตัดใหม่ เชื่อมต่อสู่ถนนธุรกิจสายสำคัญ อาทิ ทองหล่อ อโศก โดยจะเริ่มก่อสร้างในไตรมาสที่ 4/60 นี้
นายไตรเตชะ กล่าวว่า สำหรับแนวโน้มอสังหาริมทรัพย์ในย่านสุขุมวิท นับเป็นที่สุดของทำเลแห่งการอยู่อาศัยและการลงทุน ด้วยราคาคอนโดมิเนียม ย่านสุขุมวิทตอนต้นยังคงปรับตัวสูงขึ้นเรื่อยๆ และอยู่ในอันดับต้นๆ ของทำเลยอดนิยม เนื่องจากศักยภาพของทำเล ที่เป็นจุดศูนย์รวมของการค้า ธุรกิจ การท่องเที่ยว และแหล่งช้อปปิ้ง อีกทั้งความพร้อมในด้านสิ่งอำนวยความสะดวก และการเดินทาง ทำให้ทำเลสุขุมวิทยังคงเป็นทำเลที่มีความต้องการเพื่ออยู่อาศัยและการลงทุน ทั้งจากชาวไทยและชาวต่างชาติอย่างต่อเนื่อง โดยเฉพาะชาวญี่ปุ่นที่มาทำงานหรือประกอบธุรกิจในไทย